b"\n_START_ARTICLE_\nMiquel Ram\xc3\xb3n i Izquierdo\n_START_SECTION_\nTraject\xc3\xb2ria\n_START_PARAGRAPH_\nLlicenciat en dret per la Universitat de Val\xc3\xa8ncia, en 1943, es va incorporar al Col\xc2\xb7legi d'Advocats de Val\xc3\xa8ncia. La seua fam\xc3\xadlia es dedicava a la metal\xc2\xb7l\xc3\xbargia, i Ram\xc3\xb3n Izquierdo va ser president del Sindicato Provincial del Metal de Valencia (enquadrat en el Sindicat Vertical) entre 1963 i 1966, va impulsar el 1968 la creaci\xc3\xb3 de l'Agrupaci\xc3\xb3n de Exportadores Metal\xc3\xbargicos de la Regi\xc3\xb3n de Val\xc3\xa8ncia de la qual fou president fins al 1972 i va ser president del Col\xc2\xb7legi d'Advocats de Val\xc3\xa8ncia entre el 1973 i el 1974, aix\xc3\xad com president de l'Acad\xc3\xa8mia Valenciana de Jurisprud\xc3\xa8ncia i Legislaci\xc3\xb3. _NEWLINE_Gr\xc3\xa0cies a la seua amistat amb Fernando Herrero Tejedor, Secretario General del Movimiento, va ser nomenat alcalde de Val\xc3\xa8ncia el setembre de 1973, i, es mantingu\xc3\xa9 en el c\xc3\xa0rrec amb l'ajut dels seus regidors fins al 1979, tot i el rebuig social que provoc\xc3\xa0. Tamb\xc3\xa9 fou procurador en Corts de 1973 a 1977. En la votaci\xc3\xb3 sobre la Llei d'Associacions Pol\xc3\xadtiques de juny de 1976 es va absentar de la votaci\xc3\xb3._NEWLINE_En el primer ple que va presidir com a alcalde figurava en l'ordre del dia la subhasta de determinades parcel\xc2\xb7les del Saler, retirant aquest punt de l'ordre del dia i paralitzant aix\xc3\xad la venda de parcel\xc2\xb7les de la devesa del Saler. Durant el seu mandat no es va vendre ni un pam del Saler. Tamb\xc3\xa9 va rebutjar la proposta de xarxa vi\xc3\xa0ria que pretenia utilitzar l'antic llit del riu T\xc3\xbaria com a carreteres i comunicacions i va plantar arbres amb la finalitat de dificultar la destinaci\xc3\xb3 del llit per a altres coses que no fossin zona verda i va aconseguir que en la primera visita com a rei de Joan Carles I es retorn\xc3\xa9s a la ciutat la titularitat del riu._NEWLINE_Va formar part de la Uni\xc3\xb3n del Pueblo Espa\xc3\xb1ol, per\xc3\xb2 en 1976, fund\xc3\xa0 Uni\xc3\xb3 Regional Valenciana, formaci\xc3\xb3 que donaria origen uns anys despr\xc3\xa9s a Uni\xc3\xb3 Valenciana, partit amb el qual fou diputat al Congr\xc3\xa9s dins de la Coalici\xc3\xb3 Popular el 1982 i per UV a les eleccions generals espanyoles de 1986._NEWLINE_Entre el 1982 i el 1984 es va convertir en el secretari general d'Uni\xc3\xb3 Valenciana, i va ser president regional del partit entre 1984 i 1992. En el consell nacional del 12 de setembre de 1992, un dels primers que presidia Vicent Gonz\xc3\xa1lez Lizondo i que va ser celebrat en un context de tensi\xc3\xb3 interna, va ser expulsat del partit juntament amb el seu fill, Miquel Ramon i Quiles i el regidor a l'ajuntament de Val\xc3\xa8ncia Francesc Mart\xc3\xadnez i Le\xc3\xb3n."